
            REPUBLIKA HRVATSKA 	  	 	 	 	 	 	 	  
OPĆINSKI PREKRŠAJNI SUD U ZAGREBU 
         Zagreb, Avenija Dubrovnik  8  
Poslovni broj: Pp-7837/2026 
 
U   I M E   R E P U B L I K E   H R V A T S K E 
 
P R E S U D A 
 
Općinski prekršajni sud u Zagrebu, po sutkinji Antoniji Golac, uz sudjelovanje Senke Višekruna kao zapisničarke, u prekršajnom predmetu protiv II okr. odgovorne osobe Ljiljane Kralj Ljoljić, zastupane po braniteljima Odvjetničkog društva Stefanović, Krvavica, Bulić i Pletikosa d.o.o., zbog prekršaja iz čl.30. st.5., 6., 7. i 11. Zakona o računovodstvu ("Narodne novine" broj 78/15, 134/15, 120/16, 116/18, 42/20, 47/20, 47/20, 114/22 i 82/23), povodom prigovora II-okrivljene na prekršajni nalog Financijske agencije, Regionalni centar Zagreb, klasa: 034-07/24-04/9653, ur.br.: 118-07-03-24-2 od 2. listopada 2024.,  nakon provedenog prekršajnog postupka, 10. kolovoza 2026. 
 
p r e s u d i o    j e   
 
I. 	Temeljem čl. 182. toč. 3. Prekršajnog zakona ("Narodne novine" broj 107/07, 39/13, 157/13, 110/15, 70/17, 118/18, 114/22) 
 
II-okr. odgovorna osoba Ljiljana Kralj Ljoljić, OIB 33438981565,  s prebivalištem u Zagrebu, Zvonimira Ljevakovića 11,
 
oslobađa se od optužbe 
 
što kao odgovorna osoba poslovnog subjekta pravne osobe NAŠA PRIČA d.o.o. (subjekt brisan 8. kolovoza 2025.) u razdoblju počinjenja prekršaja ne bi najkasnije u roku od šest mjeseci od zadnjeg dana poslovne godine, odnosno do 30. lipnja 2024. radi javne objave dostavila FINA-i u bilo koju poslovnicu FINA-e na području RH ili putem Internetskog servisa uz korištenje digitalnog certifikata godišnji financijski izvještaj s ostalom propisanom dokumentacijom za poslovnu 2023. godinu,

		dakle, što kao odgovorna osoba u pravnoj osobi ne bi radi javne objave Financijskoj agenciji dostavila dokumentaciju iz čl. 30. st. 2., 3., 4. i 11. Zakona o računovodstvu,  sukladno rokovima iz čl. 30. st. 5., 6., 7. i 11. cit. Zakona, 

		čime da bi počinila djelo prekršaja iz odredbe čl. 30. st. 5., 6., 7. i 11. Zakona o računovodstvu.
 
II.	Temeljem čl. 140. st. 2. Prekršajnog zakona troškovi prekršajnog postupka iz čl. 
138. st. 2 – 5. toč. 7. Prekršajnog zakona padaju na teret proračunskih sredstava. 
  
Obrazloženje 
 
1. Financijska agencija, Regionalni centar Zagreb, klasa: 034-07/24-04/9653, ur.br.: 118-07-03-24-2 od 2. listopada 2024., izdala je prekršajni nalog protiv okr., zbog djela prekršaja činjenično opisanog i pravno označenog u izrijeku ove presude na koji je okr. pravovremeno podnijela prigovor. 
2. Povodom prigovora II-okrivljenice prekršajni nalog stavljen je izvan snage, te je nastavljen prekršajni postupak. 
3. II-okrivljenica Ljiljana Kralj Ljoljić je u svojoj pisanoj obrani porekla počinjenje prekršajnog djela koje joj se stavlja na teret kao i svoju prekršajnu odgovornost za isto djelo. Navodi da je 11. lipnja 2021. dala neopozivu ostavku na mjesto direktorice I okr. pravne osobe NAŠA PRIČA d.o.o. te da je ostavka dostavljena i sudskom registru Trgovačkog suda u Zagrebu. Ista obavijest da je dostavljena i tužitelju, FINA-i, preporučenom pošiljkom 11. studenoga 2021. Slijedom navedenog sudu je predložila izvršiti uvid u Izvadak iz sudskog registra Trgovačkog suda iz koje razvidno da je društvo brisano 8. kolovoza 2025. Uz pisanu obranu je priložila oslobađajuće presude ovog suda.
4. Sud je u dokaznom postupku izvršio uvid i pročitao:  prigovor okrivljenice od 9.  travnja 2025. uz sve dokaze, izvadak iz Registra GFI za 2023., izvod iz prekršajne evidencije od 28.  svibnja 2026. te obavijest o ostavci II okr. odgovorne osobe i dokaz da su ju zaprimili i tužitelj i sudski registar.
5. Uvidom u izvadak FINA-e iz registra godišnjih financijskih izvještaja za 2023. godinu, utvrđeno je da u odnosu na poduzetnika NAŠA PRIČA d.o.o., nije u zakonskom roku dostavljen godišnji financijski izvještaj i druga dokumentacija radi javne objave za 2023. godinu. Ova okolnost u postupku međutim, niti nije bila sporna jer okrivljenica nije tvrdila suprotno, već je isticala da ona nije osoba koja je odgovorna što je do takvog propusta došlo budući da je prethodno dala ostavku na mjestu direktora društva. 
6. Slijedom naprijed iznesenog, u postupku je dakle bilo potrebno utvrditi da li je okrivljenica u inkriminirano vrijeme bila direktorica odnosno uprava društva koji je kao takva imala obvezu dostaviti FINA-i predmetno financijsko izvješće. Sud je radi utvrđivanja ove okolnosti, u dokaznom postupku izvršio uvid u pisanu ostavku na mjesto člana uprave – direktora od 11. lipnja 2021., a koja ostavka je ovjerena kod javnog bilježnika Stjepana Šaškora, iz Zagreba, Ulica Zvonimira Ljevakovića 11 dana 11. lipnja 2021. Također, sudac je pročitao dopise o ostavci na mjesto člana uprave – direktorice društva NAŠA PRIČA d.o.o. od 11. lipnja 2021. upućene Trgovačkom sudu u Zagreb te FINA-i od 11. studenoga 2021. Uz navedene dopise o ostavci pročitane su i preslike dostavnica o primitku istog dopisa od strane Trgovačkog suda u Zagrebu-Sudskog registra te FINA-e, a iz kojih je razvidno da su navedena tijela ostavku zaprimile uredno i na vrijeme.
 
 
7. Dovodeći u vezu obranu okrivljenice sa naprijed pročitanim materijalnim dokazima, Sud smatra kako nije dokazano da bi ista počinila prekršajno djelo koje joj se stavlja na teret optužnim aktom. Naime, nesporno je utvrđeno da je okrivljenica 11. lipnja 2021. podnijela ostavku na mjesto direktora pravne osobe NAŠA PRIČA d.o.o. 
8. Prekršajni zakon odredbom čl. 61. određuje da je odgovorna osoba fizička osoba koja vodi poslove pravne osobe ili joj je povjereno obavljanje određenih poslova iz područja djelovanja pravne osobe. Sud u ovom postupku nije utvrdio da bi okrivljenica u vrijeme počinjenja prekršaja vodila poslove društva, niti da bi istoj bili povjereni bilo kakvi poslovi iz područja djelovanja pravne osobe, te slijedom iznesenog okrivljenica nije bio odgovorna osoba u pravnoj osobi. 
9. Neovisno o činjenici što je okrivljenica u vrijeme počinjenja prekršaja bila upisan u sudski registar kao direktor društva, prema čl. 425. Zakona o trgovačkim društvima, upis promjene člana uprave u sudski registar deklaratorne je naravi, te se temeljem navedene činjenice ne može izvesti zaključak da je ista isključivo zbog te činjenice odgovorna osoba u pravnoj osobi.
10. Slijedom naprijed iznesenog, Sud nije utvrdio da je okrivljenica počinila prekršajno djelo koje joj se stavlja na teret, već je isto djelo ostalo nedokazano. Zbog toga je primjenom čl. 182. st.1. toč. 3. Prekršajnog zakona odlučio kao u izreci presude odnosno oslobodio je okrivljenicu od optužbe.
11. Obzirom je okrivljenica oslobođena od  optužbe, odlučeno je da će se  troškovi prekršajnog postupka isplatiti na teret proračunskih sredstava.	

Zagreb, 10. kolovoza 2026.

    Zapisničar								                Sudac
Senka Višekruna						                   Antonija Golac


Uputa o pravnom lijeku:
	Protiv ove presude dopuštena je žalba u roku od 8 dana od dostave prijepisa presude. Žalba se podnosi Općinskom prekršajnom sudu u Zagrebu, Avenija Dubrovnik broj 8, u dva istovjetna primjerka, o žalbi odlučuje Visoki prekršajni sud Republike Hrvatske.


Dostavna naredba:
1. okrivljenici Ljiljana Kralj Ljoljić, Zagreb, Zvonimira Ljevakovića 11
2. branitelju, Odvjetničko društvo Stefanović, Krvavica, Bulić i Pletikosa d.o.o., Zagreb, D. T. Gavrana 13
3. tužitelju, Financijska agencija, Regionalni ured Zagreb, Ulica grada Vukovara 70, Zagreb,
4. pismohrana - ovdje.

